**SZEKSZÁRDI ROMA NEMZETISÉGI ÖNKORMÁNYZAT**

***AZ ELŐTERJESZTÉS SORSZÁMA: 23.***

***MELLÉKLET: - db***

***TÁRGY: Javaslat képviselői munkát segítő mobiltelefonnal kapcsolatos kérelem elbírálására***

***E L Ő T E R J E S Z T É S***

***a Szekszárdi Roma Nemzetiségi Önkormányzat Képviselő-testülete***

***soron következő ülésére***

***ELŐTERJESZTŐ: dr. Holczer Mónika igazgatóságvezető***

***ELŐTERJESZTÉST KÉSZÍTETTE: dr. Holczer Mónika igazgatóságvezető***

***ELŐADÓ: Szántóné Karl Rita osztályvezető***

***TÖRVÉNYESSÉGI VÉLEMÉNYEZÉSRE BEMUTATVA: dr. Holczer Mónika igazgatóságvezető***

*Terjedelem: 1 + 2 oldal*

**Tisztelt Képviselő-testület!**

Kovács Elvira, a Szekszárdi Roma Nemzetiségi Önkormányzat (a továbbiakban: Önkormányzat) képviselője a 2024. november 4. napján elektronikus úton megküldött levelében képviselői munkát segítő telefonkészülék iránti kérelmet terjesztett elő.

A kérelemben foglaltakkal kapcsolatban az alábbiakról tájékoztatom a Tisztelt Képviselő-testületet.

Önkormányzat képviselő-testülete a 2024. február 26. napi ülésén 7/2024. (II.26.) számú határozatával elfogadta Önkormányzat 2024. évi költségvetését, amelynek módosítására jelen előterjesztés készítésének időpontjáig 1 alkalommal, 2024. október 14. napján, a képviselő-testület alakuló ülésén került sor.

Képviselő-testület fenti napon tartott alakuló ülésén a képviselői tiszteletdíjakkal kapcsolatos döntés meghozatalát megelőzően, a napirendi pont tárgyalása során Szekszárd Megyei Jogú Város Polgármesteri Hivatalának Gazdasági Igazgatósága jelzéssel élt, miszerint az Önkormányzat idei évi költségvetése igen szűkös, kizárólag a kötelező feladatok ellátására nyújt fedezetet.

A kérelem megérkezését követően a Gazdasági Igazgatóság 2024. november 6. napján írásban az alábbi megerősítését tette: az **Önkormányzat** aznapi **pénzkészlete 341.000 forint**, és várhatóan **2025. február** 15. körül kapja meg a működési támogatás első felét, ezen időpontig önkormányzatnak **egyéb bevétele nem keletkezik**. Önkormányzat költségvetését viszont 2025. februárig az alábbi kiadások terhelik:

* telefondíj: 40.000,- forint/hó, vagyis 160.000 forint;
* tiszteletdíj járulékkal: 43.675,- forint/hó, vagyis 131.025 forint;
* járulékok befizetése: 10.000,- forint/hó, vagyis 40.000 forint.

Fenti tételek összesen **331.025 forint kiadást** jelentenek Önkormányzat részére.

Az államháztartásról szóló 2011. évi CXCV. törvény (a továbbiakban: Áht.) 37. § (1) bekezdése értelmében kötelezettséget vállalni csak pénzügyi ellenjegyzés után, a pénzügyi teljesítés esedékességét megelőzően, írásban lehet. A pénzügyi ellenjegyzőnek meg kell győződnie arról, hogy a tervezett kifizetési időpontokban a pénzügyi fedezet biztosított, a kötelezettségvállalás nem sérti a gazdálkodásra vonatkozó szabályokat. Az államháztartásról szóló törvény végrehajtásáról szóló 368/2011. (XII.11) 53/A. § (1) bekezdése szerint a pénzügyi ellenjegyzőnek az Áht. 37. § (1) bekezdése szerinti pénzügyi fedezet vizsgálata során arról kell meggyőződnie, hogy a tervezett kifizetési időpontokban megfelelő mennyiségű pénzeszköz (likvid fedezet) áll rendelkezésére. A Gazdasági Igazgatóság előzetes jelzése alapján **a kérelem pozitív elbírálásához nincs meg a szükséges fedezet**.

Fentiekre tekintettel az előterjesztés kétváltozatú határozati javaslatot tartalmaz, melyben az egyik -fedezethiány okán- a kérelem elutasítását, míg a másik a kérelem elbírálásának a 2025. évi költségvetés elfogadásáig történő elhalasztását indítványozza.

Kérem a Képviselő-testületet az előterjesztés megtárgyalására és a határozati javaslat elfogadására.

**Szekszárd, 2024. november 11.**

**dr. Holczer Mónika**

**igazgatóságvezető**

**Határozati javaslat 1. verzió**

**A Szekszárdi Roma Nemzetiségi Önkormányzat Képviselő-testületének**

**…/2024. (………..) határozata**

***képviselői munkát segítő mobiltelefonnal kapcsolatos kérelem elbírálásáról***

A Szekszárdi Roma Nemzetiségi Önkormányzat Képviselő-testülete a képviselői munkát segítő mobiltelefonnal kapcsolatos kérelmet megtárgyalta, és figyelemmel az Önkormányzat 2024. évi szűkös költségvetésére, valamint az államháztartásról szóló 2011. évi CXCV. törvény 37. § (1) bekezdésében és az államháztartásról szóló törvény végrehajtásáról szóló 368/2011. (XII.11) 53/A. § (1) bekezdésében foglaltakra, úgy dönt, hogy a kérelmet elutasítja.

**Határidő: döntéshozatal napja**

**Felelős: ifj. Kovács György elnök**

**Határozati javaslat 2. verzió**

**A Szekszárdi Roma Nemzetiségi Önkormányzat Képviselő-testületének**

**…/2024. (………..) határozata**

***képviselői munkát segítő mobiltelefonnal kapcsolatos kérelem elbírálásáról***

A Szekszárdi Roma Nemzetiségi Önkormányzat Képviselő-testülete a képviselői munkát segítő mobiltelefonnal kapcsolatos kérelmet megtárgyalta, és úgy dönt, hogy annak elbírálására az Önkormányzat 2025. évi költségvetésének elfogadását követően, a költségvetés pontos ismeretében tér vissza.

**Határidő: 2025. március 31.**

**Felelős: ifj. Kovács György elnök**